Document ID: 32005R1668

KOMISIJOS REGLAMENTAS (EB) Nr. 1668/2005
2005 m. spalio 13 d.
nustatantis palūkanų normas, taikytinas apskaičiuojant EŽŪOGF Garantijų skyriaus intervencinių supirkimo, laikymo ir realizavimo priemonių finansines sąnaudas 2006 ataskaitiniais metais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1978 m. rugpjūčio 2 d. Tarybos reglamentą (EEB) Nr. 1883/78, išdėstantį bendrąsias taisykles dėl intervencijoms skirto Europos žemės ūkio orientavimo ir garantijų fondo Garantijų skyriaus finansavimo (1), ypač į jo 5 straipsnį,
kadangi:
(1)
1988 m. vasario 12 d. Komisijos reglamento (EEB) Nr. 411/88 dėl intervencinių supirkimo, saugojimo ir realizavimo priemonių finansinių sąnaudų apskaičiavimo metodikos ir taikytinos palūkanų normos (2) 3 straipsnyje numatyta, kad vienoda palūkanų norma, naudojama intervencijų finansinėms sąnaudoms apskaičiuoti, turi atitikti trijų mėnesių ir dvylikos mėnesių išankstines EURIBOR normas, jas padidinus atitinkamai vienu ir dviem trečdaliais.
(2)
Komisija nustato šią palūkanų normą prieš prasidedant Europos žemės ūkio orientavimo ir garantijų fondo (EŽŪOGF) Garantijų skyriaus ataskaitiniams metams, remdamasi normomis, užregistruotomis per šešis mėnesius prieš normos nustatymą.
(3)
Remiantis Reglamento (EEB) Nr. 411/88 4 straipsnio 1 ir 2 dalimis, jei valstybių narių turimos palūkanų sąnaudos bent 6 mėnesius yra mažesnės už vienodą visoje Bendrijoje nustatytą palūkanų normą, joms nustatoma speciali palūkanų norma. Jei valstybė narė nepraneša apie palūkanų sąnaudas iki ataskaitinių metų pabaigos, taikytina speciali palūkanų norma nustatoma remiantis minėto reglamento priede nustatytomis orientacinėmis palūkanų normomis.
(4)
Reglamento (EEB) Nr. 411/88 4 straipsnio 3 dalyje numatyta, kad 2005 ir 2006 finansiniams metams, kai vidutiniškos valstybės narės patirtos palūkanų išlaidos yra daugiau nei du kartus didesnės už Bendrijai nustatytą vienodą palūkanų normą, Bendrija gali kompensuoti palūkanų sąnaudas. Tokios kompensacijos suma lygi iš faktinės valstybės narės mokamos palūkanų normos atėmus vienodą palūkanų normą, padaugintą iš dviejų, ir pridėjus vienodą palūkanų normą.
(5)
Remiantis valstybių narių Komisijai perduotais pranešimais, reikėtų, atsižvelgiant į šiuos įvairius faktorius, nustatyti palūkanų normą, taikomą EŽŪOGF Garantijų skyriaus 2006 ataskaitiniams metams.
(6)
Šiame reglamente numatytos priemonės atitinka EŽŪOGF komiteto nuomonę,
PRIĖMĖ ŠĮ REGLAMENTĄ:
1 straipsnis
Sąnaudų, kurias EŽŪOGF Garantijų skyrius patyrė 2006 ataskaitiniais metais:
1)
vienoda palūkanų norma, numatyta Reglamento (EEB) Nr. 1883/78 5 straipsnyje, taikytina šio straipsnio 2 ir 3 punktuose nenurodytoms valstybėms narėms, yra 2,2 %;
2)
speciali palūkanų norma, numatyta Reglamento (EEB) Nr. 411/88 4 straipsnio 1 dalyje yra:
a)
2,1 % Čekijai, Prancūzijai, Austrijai ir Suomijai;
b)
1,8 % Švedijai;
3)
kompensuojama palūkanų norma, numatyta Reglamento (EEB) Nr. 411/88 4 straipsnio 3 dalyje, yra:
a)
3,2 % Kiprui;
b)
5,1 % Vengrijai;
c)
3,0 % Lenkijai;
d)
2,8 % Slovėnijai;
e)
2,3 % Jungtinei Karalystei.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 13 d.

Labels: 3
2
15